“…અને આખરે ગુજરાતના મુખ્યમંત્રી નરેન્દ્ર મોદી ભારતના વડાપ્રધાનપદે પહોંચી જ ગયા. દેશભરમાં ખૂબ ચર્ચાઓ થઈ, વાદ-વિવાદો થયા, પ્રેમસંવાદો થયા, અટકળો અને અફવાઓ ફેલાઈ, નિવેદનબાજીઓ અને પેનલ ડીસ્કશન્સમાં આક્ષેપો-પ્રતિઆક્ષેપો થયા. નેતાઓ વચ્ચે વૈચારિક સંઘર્ષ અને વાણી-વિલાસ થયા. આગ્રહો અને દૂરાગ્રહો જોવા મળ્યા, ફેસબુક, ટ્‌વીટર, વોટ્‌સએપ, યુ-ટ્યુબ, બધે જ નમો-નમો જોવા મળ્યું. ચૂંટણી જંગમાં ‘નરેન્દ્ર મોદી વર્સિસ ઓલ’નો ખેલ ખેલાયો. સભાઓ, રેલીઓ, રોડ-શો, ગ્રુપ મીટિંગોની સતત વણઝાર, સૂત્રોચ્ચાર, નારાઓ, સ્લોગનોનો જબરજસ્ત પ્રચાર, યુવાનો, યુવતીઓ, વૃદ્ધો, બાળકો બધા ચૂંટણીમય, માનવ મહેરામણનું સર્વત્ર દર્શન, અખબારો, સામયિકો અને ટીવી. ચેનલો પર એક જ વિષય ચૂંટણી… ચૂંટણી… ચૂંટણી અને પ્રચારના કેન્દ્રમાં મોટાભાગે નરેન્દ્ર મોદી… નરેન્દ્ર મોદી.. નરેન્દ્ર મોદી… “